Author: administrator
Last saved by: Marianna Ferancova
Company: Abyss

Predkladacia správa

Návrh zákona, ktorým sa mení a dopĺňa zákon č. 647/2007 Z. z. o cestovných dokladoch a o zmene a doplnení niektorých zákonov v znení zákona č. 445/2008 Z. z. a ktorým sa menia niektoré zákony je vypracovaný najmä z dôvodu potreby implementácie nariadenia Európskeho parlamentu a Rady (ES) č. 444/2009 zo 6. mája 2009, ktorým sa mení a  dopĺňa nariadenie Rady (ES) č. 2252/2004 o normách pre bezpečnostné znaky a biometriu v pasoch a cestovných dokladoch vydávaných členskými štátmi. Podľa citovaného nariadenia sa od 26. júna 2012 nemôže vykonávať zápis údajov o občanovi mladšom ako päť rokov do cestovného pasu rodiča, pretože každý občan je od uvedeného dátumu povinný byť držiteľom vlastného cestovného dokladu. 
 
Okrem zmien v zákone o cestovných dokladoch vyplývajúcich z potreby implementácie nariadenia č. 444/2009 sa navrhuje aj úprava dĺžky platnosti cestovného pasu v závislosti od veku osoby, ktorej sa pas vydáva. Ďalšie legislatívne zmeny vyplývajú najmä zo spresnenia, resp. doplnenia niektorých v súčasnosti platných ustanovení a boli zapracované na základe poznatkov z aplikačnej praxe.
 
V súvislosti s navrhovanou zmenou platnosti cestovného pasu v závislosti od veku jeho držiteľa, sa navrhuje úprava aj správnych poplatkov za vydanie cestovných dokladov. V čl. III sa navrhuje predĺžiť lehotu na vydávanie občianskych preukazov bez čipov o tri mesiace, do konca februára 2013.
 
Účinnosť návrhu zákona sa navrhuje ustanoviť 1. januára 2013 vzhľadom na predpokladanú dĺžku legislatívneho procesu, ako aj primeranú legisvakančnú lehotu.
 
Dopady prijatia návrhu zákona na jednotlivé vplyvy sú uvedené v doložke vplyvov. Navrhovaná novela zákona o cestovných dokladoch bude mať dopady na verejné financie vo výške 126 000 eur, pričom tieto náklady súvisia s  nevyhnutnými úpravami informačného systému Ministerstva vnútra SR a budú hradené z rozpočtu Ministerstva vnútra SR. V ďalších rokoch sa už náklady na štátny rozpočet nepredpokladajú. Zmeny v správnych poplatkoch predpokladajú aj sociálne vplyvy, ktoré sú uvedené v doložke vybraných vplyvov.
 
Návrh zákona bol predmetom riadneho medzirezortného pripomienkového konania, ktorého vyhodnotenie je uvedené v prílohe. Všetky uplatnené zásadné pripomienky boli akceptované, preto sa na rokovanie Legislatívnej rady vlády Slovenskej republiky predkladá návrh zákona bez rozporov.
 
Predkladaný návrh zákona je v súlade s Ústavou Slovenskej republiky, s právom Európskej únie, s medzinárodnými zmluvami a inými medzinárodnými dokumentmi, ktorými je Slovenská republika viazaná.